MT Il-Ġurnal Uffiċjali tal-Unjoni Ewropea CE 168/195

Il-Ħamis 15 ta’ Diċembru 2011

Il-Ftehim ta' Sħubija u Kooperazzjoni KE/Uzbekistan u l-kummerċ bilaterali fit-tessuti

P7_TA(2011)0586

Riżoluzzjoni tal-Parlament Ewropew tal-15 ta' Diċembru 2011 dwar il-konklużjoni ta’ Protokoll għall-Ftehim ta' Sħubija u Kooperazzjoni li jistabbilixxi sħubija bejn il-Komunitajiet Ewropej u l-Istati Membri tagħhom, minn naħa waħda, u r-Repubblika tal-Uzbekistan, min-naħa l-oħra, li jemenda l-Ftehim sabiex jestendi d-dispożizzjonijiet tal-Ftehim għall-kummerċ bilaterali fit-tessuti, b'konsiderazzjoni tal-iskadenza tal-Ftehim bilaterali dwar it-tessuti (16384/2010 – C7-0097/2011 – 2010/0323(NLE))

2013/C 168 E/47

Il-Parlament Ewropew,

— wara li kkunsidra l-abbozz ta' deċiżjoni tal-Kunsill (16384/2010),

— wara li kkunsidra t-talba għall-approvazzjoni ppreżentata mill-Kunsill skont l-Artikolu 218(6), it-tieni subparagrafu, punt (a)(v) u Artikolu 207 tat-Trattat dwar il-Funzjonament tal-Unjoni Ewropea (C7-0097/2011),

— wara li kkunsidra r-riżoluzzjonijiet preċedenti tiegħu tal-15 ta' Novembru 2007 (1), tas-26 ta' Ottubru 2006 (2), tas-27 ta' Ottubru 2005 (3) u tad-9 ta' Ġunju 2005 (4) dwar l-Uzbekistan, tat-12 ta' Marzu 1999 dwar il-Ftehim ta' Sħubija u Kooperazzjoni bejn l-UE u l-Uzbekistan (5) (FSK), tat-8 ta’ Ġunju 2011 dwar id-dimensjoni esterna tal-politika soċjali, il-promozzjoni tal-istandards tax-xogħol u dawk soċjali u r-responsabbiltà soċjali korporattiva Ewropea (6) u tal-25 ta' Novembru 2010 dwar id-Drittijiet tal-Bniedem, l-istandards soċjali u ambjentali fil-ftehimiet Kummerċjali Internazzjonali (7),

— wara li kkunsidra l-Ftehim bejn il-Komunità Ekonomika Ewropea u l-Uzbekistan dwar il-kummerċ ta' prodotti tessili (8) u d-deċiżjoni tal-Kunsill 2000/804/KE tal-4 ta’ Diċembru 2000 dwar il-konklużjoni ta’ Ftehimiet ta' kummerċ ta' prodotti tessili ma' ċerti pajjiżi terzi (inkluż l-Uzbekistan) (9),

— wara li kkunsidra l-Ftehim ta' Sħubija u Kooperazzjoni li jistabbilixxi sħubija bejn il-Komunitajiet Ewropej u l-Istati Membri tagħhom, minn naħa waħda, u r-Repubblika tal-Uzbekistan, min-naħa l-oħra (10) u b’mod partikolari l-Artikolu 16, li jiddikjara li ‧dan it-Titlu m'għandux japplika għall-kummerċ ta' prodotti tessili li jaqgħu taħt Kapitli 50 sa 63 tan-Nomenklatura Kombinata. Il-kummerċ ta’ dawn il-prodotti għandu jkun regolat bi ftehim separat, inizjalat fl-4 ta' Diċembru 1995 u applikat proviżorjament mill-1 ta' Jannar 1996‧,

— wara li kkunsidra l-konklużjonijiet tal-Kunsill dwar l-Uzbekistan, bħalma huma dawk tal-25 ta' Ottubru 2010 (11), tas-27 ta' Ottubru 2009 (12), tas-16 ta' Diċembru 2008 (13), tas-27 ta' Ottubru 2008 (14), tat-13 ta' Ottubru 2008 (15), tad-29 ta' April 2008 (16), fejn tqajjem tħassib fuq id-drittijiet tal-bniedem, id-demokratizzazzjoni u l-istat tad-dritt fl-Uzbekistan,

— wara li kkunsidra l-osservazzjonijiet konklużivi tal-Kumitat tan-NU dwar id-Drittijiet tal-Bniedem (2005 (17) u 2010 (18)), l-osservazzjonijiet konklużivi tal-Kumitat tan-NU dwar id-Drittijiet Ekonomiċi, Soċjali u Kulturali (2006) (19), l-osservazzjonijiet konklużivi tal-Kumitat dwar l-Eliminazzjoni tad-Diskriminazzjoni kontra n-Nisa (2010) (20), l-osservazzjonijiet Konklużivi tal-Kumitat tan-NU dwar id-Drittijiet tat-Tfal (2006) (21), ir-Rapport tal-Grupp ta' Ħidma dwar ir-Reviżjoni Perjodika Universali dwar l-Uzbekistan (2009) (22), u r-Rapport tal-Kumitat tal-Konferenza tak-ILO dwar l-Applikazzjoni tal-Istandards (2010) (23), ir-Rapport tal-Kumitat tal-ILO ta' Esperti dwar l-Applikazzjoni ta' Konvenzjonijiet u Rakkomandazzjonijiet dwar il-Konvenzjoni tal-Agħar Forom ta' Xogħol tat-Tfal (2010 (24) u 2011 (25)) u r-Rapport tal-Kumitat tal-ILO ta' Esperti dwar l-Applikazzjoni ta' Konvenzjonijiet u Rakkomandazzjonijiet dwar il-Konvenzjoni tat-Tneħħija ta' Xogħol Forzat (2010 (26) u 2011 (27)), li lkoll jesprimu tħassib għal dak li għandu x'jaqsam mal-użu kontinwu tax-xogħol tat-tfal fl-Uzbekistan,

— wara li kkunsidra l-Komunikazzjoni mill-Kummissjoni dwar il-'Promozzjoni ta' xogħol deċenti għal kulħadd: Il-Kontribuzzjoni tal-UE għall-implimentazzjoni tal-aġenda tax-xogħol deċenti fid-dinja' (COM(2006)0249),

— wara li kkunsidra l-Komunikazzjoni mill-Kummissjoni dwar 'Post Speċjali għat-Tfal fl-Azzjoni Esterna tal-UE' (COM(2008)0055) kif ukoll id-dokument ta' ħidma tal-persunal tal-Kummissjoni Ewropea dwar il-ġlieda kontra x-xogħol tat-tfal (SEC(2010)0037),

— wara li kkunsidra l-konklużjonijiet tal-Kunsill dwar ix-xogħol tat-tfal tal-14 ta' Ġunju 2010 u t-talba tiegħu lill-Kummissjoni biex isir studju u jsir rapport qabel tmiem l-2011 dwar l-agħar forma ta' xogħol tat-tfal u kummerċ, waqt li titqies l-esperjenza internazzjonali u l-opinjonijiet ta' organizzazzjonijiet internazzjonali kompetenti' (28),

— wara li kkunsidra l-Konvenzjonijiet tal-Organizzazzjoni Internazzjonali tax-Xogħol (ILO), partikolarment il-Konvenzjoni dwar l-Età Minima għall-Ammissjoni għax-Xogħol tal-1973 (Nru 138) (29), u l-Konvenzjoni rigward il-Projbizzjoni u l-Azzjoni Immedjata għall-eliminazzjoni tal-Agħar Forom tax-Xogħol tat-Tfal (Nru 182) (30), li ġew ratifikati mill-Uzbekistan fl-2009 u l-2008 rispettivament u li ġew segwiti mill-adozzjoni ta' Pjan ta' Azzjoni fl-Uzbekistan,

— wara li kkunsidra l-Artikolu 15 tar-Regolament tal-Kunsill (KE) Nru 732/2008 tat-22 ta' Lulju 2008 li japplika skema ta' preferenzi tariffarji ġeneralizzati għall-perjodu mill-1 ta' Jannar 2009 sal-31 ta' Diċembru 2011 (31) (Regolamet SPĠ) kif ukoll l-Artikolu 19 tal-Proposta għal Regolament tal-Parlament Ewropew u tal-Kunsill li japplika skema ta' preferenzi tariffarji ġeneralizzati (COM(2011)0241),

— wara li kkunsidra t-talbiet minn organizzazzjonijiet mhux governattivi (32) varji u minn trejdjunjins (33) għal investigazzjonijiet dwar il-preferenzi tal-SPĠ għall-Uzbeksitan,

— wara li kkunsidra l-Programm Indikattiv DCI tal-Asja Ċentrali 2011-2013 (34),

— wara li kkunsidra l-Artikolu 81(3) tar-Regoli ta' Proċedura tiegħu,

— wara li kkunsidra r-rapport interim tal-Kumitat għall-Kummerċ Internazzjonali u l-opinjoni tal-Kumitat għall-Affarijiet Barranin (A7-0427/2011),

A. billi t-tessuti huma esklużi mill-FSK u kienu minflok regolati minn ftehim bilaterali li skada fl-2005, bir-riżultat li nħolqot inċertezza għall-esportaturi tal-Unjoni, minħabba li l-Uzbekistan (li mhux membru tal-WTO) jista' jżid it-tariffi tal-importazzjoni filwaqt li l-Unjoni tagħti trattament tan-Nazzjon l-Aktar Iffavorit (NAF) (rigward it-tariffi) lil kull pajjiżi tad-dinja,

B. billi l-Protokoll għandu l-għan li jinkludi t-tessuti fil-FSK, li se jwassal biex iż-żewġ partijiet jagħtu lil xulxin l-istatus ta' NAF, bir-riżultat li tintemm l-inċertezza legali għall-esportaturi tat-tessuti tal-UE,

C. billi l-Unjoni preċedentement kienet irratifikat din l-inċertezza legali għall-esportaturi tat-tessuti tal-Unjoni permezz tal-emendi tal-FSK ma' diversi pajjiżi (eż. l-Azerbajġan fl-2007 u l-Kazakistan fl-2008),

D. billi l-Artikolu 2 tal-FSK mal-Uzbekistan jiddikjara li “Rispett għad-demokrazija, prinċipji ta' liġi internazzjonali u drittijiet tal-bniedem kif imfissra b'mod partikolari fil-Karta tan-Nazzjonijiet Uniti, l-Att Finali ta' Helsinki u l-Karta ta' Pariġi għal Ewropa Ġdida, kif ukoll il-prinċipji ta' ekonomija tas-suq, inklużi dawk imħabbra fid-dokumenti tal-Konferenza ta' Bonn tas-CSCE, isostnu l-politika interna u esterna tal-Partijiet u jikkostitwixxu elementi essenzali tas-sħubija u ta' dan il-Ftehim”.

E. billi l-Kunsill iddikjara fil-25 ta' Ottubru 2010 li ‧huwa jibqa‧ mħasseb serjament bis-sitwazzjoni ġenerali dwar id-drittijiet tal-bniedem, id-demokratizzazzjoni u l-istat tad-dritt fl-Uzbekistan',

F. billi l-Gvern tal-Uzbekistan jinsab fil-proċess li jieħu passi importanti biex jikseb id-demokrazija,

G. billi l-Gvern tal-Uzbekistan jaġixxi kuntrarju għall-eżitu tal-laqgħa ministerjali bejn l-Unjoni Ewropea u l-Asja Ċentrali li saret f’Taxkent fis-7 ta’ April 2011, fejn "il-partijiet fakkru li l-iżvilupp ta’ soċjetà ċivili b’saħħitha jikkostitwixxi parti integrali mill-iżvilupp demokratiku",

H. billi l-Uzbekistan wiret sistema agrikola mmexxija mill-istat li fil-biċċa tagħha żammha mingħajr ma għamlilha riformi; billi pajiżi oħra fl-istess reġjun, bħalma hu l-Kazakistan u sa ċertu punt it-Taġikistan, qed jimmodernizzaw l-agrikoltura tagħhom u qed jindirizzaw ħafna mill-problemi (35); billi riforma agrarja ġenwina u l-mekkanizzazzjoni se jnaqqsu konsiderevolment l-inċidenza tax-xogħol furzat tat-tfal u l-ħela tal-ilma u se jagħmlu l-azjendi tal-biedja aktar profittabbli,

I. billi l-bdiewa Uzbeki jistgħu uffiċjalment ikunu operaturi liberi imma jieħdu l-art tagħhom b'ċens, jixtru l-fertilizzant tagħhom u huma meħtieġa li jilħqu ċerti kwoti, kollha mill-gvern; billi l-gvern jixtri l-qoton tiegħu bi prezz fiss u jaqla’ ammonti konsiderevoli ta’ flus mill-bejgħ tal-qoton għall-prezz ħafna ogħla tas-suq dinji,

J. billi l-Presidenza tal-Kunsill fakkret fid-dikjarazzjoni tal-Unjoni fl-ILO f'Ġunju 2011 'l-allegazzjonijiet dokumentati fid-dettall u l-kunsens wiesa' bejn il-korpi tan-Nazzjonijiet Uniti, l-UNICEF, l-organizzazzjonijiet rappreżentattivi ta' min iħaddem u l-ħaddiema u l-NGOs iddikjaraw li, minkejja l-impenji legali magħmula mill-Gvern tal-Uzbekistan biex jispiċċa x-xogħol furzat tat-tfal, fil-prattika, sena wara sena numru maħsub ta' 0.5 sa 1.5 miljuni ta' tfal li għandhom l-età għall-iskola għadhom sfurzati jieħdu sehem fix-xogħol perikoluż tal-ħsad tal-qoton għal massimu ta' tliet xhur kull sena',

K. billi l-iskejjel huma magħluqin fi żmien il-ħsad fil-ħarifa, bir-riżultat li l-edukazzjoni hija mfixkla,

L. billi t-tfal, l-għalliema tagħhom u l-ġenituri jirriskjaw li jkunu kkasitgati jekk ma jobdux,

M. billi l-Gvern tal-Uzbekistan iddikjara li 'hija ħaġa tradizzjonali li t tfal li huma ikbar fl-età jassistu fin-negozji tal-familja', u li 'l-allegazzjonijiet dwar ix-xogħol furzat kullimkien fl-agrikoltura m'għandhomx bażi' (36),

N. billi osservaturi internazzjonali indipendenti ġabru evidenza tat-tħaddim furzat u b’mod partikolari t-tħaddim furzat tat-tfal bħala prattika sistematika u organizzata li għandha pressjonijiet fuq l-għalliema u l-familji bil-parteċipazzjoni tal-forzi tal-pulizija u tas-sigurtà;

O. billi sa issa l-Gvern tal-Uzbekistan irrifjuta l-aċċess għal missjonijiet ta' monitoraġġ indipendenti li l-għan tagħhom kien li joħorġu l-fatti u jipprovdu tagħrif dwar kemm idum il-perjodu tal-ħsad tal-ħarifa, il-kundizzjonijiet tax-xogħol fir-rigward tas-saħħa tal-istudenti, l-età tagħhom u fejn ikun relevanti r-riskju tal-kastigi f'każ ta' diżubbidjenza,

P. billi skont il-Kummissjoni l-esportazzjonijiet tat-tessuti u tal-ħwejjeġ mill-Unjoni lejn l-Uzbekistan jammontaw għal 0,05 % tal-esportazzjonijiet li tagħmel l-Unjoni ta’ tessuti u ħwejjeġ,

Q. billi l-Unjoni hija waħda mill-importaturi ewlenin tal-qoton mill-Uzbekistan, li l-estimi dwar dan ivarjaw minn importazzjoni ta' 6 (37) sa 23 % (38) tal-esportazzjonijiet tal-qoton Uzbeki f'dawn l-aħħar għaxar snin,

R. billi, fuq il-bażi tal-prinċipji u l-objettivi tal-azzjoni esterna tal-Unjoni, l-Unjoni għandha r-responsabilità morali li tuża l-influwenza tagħha, bħala waħda mis-sħab kummerċjali ewlenin u importatriċi ewlenija tal-qoton mill-Uzbekistan, li twaqqaf l-użu tax-xogħol furzat tat-tral f’dan il-pajjiż; billi, għalhekk, il-Protokoll ma jistax jiġi trattat bħala ftehim purament tekniku, ladarba jitqajjem tħassib dwar id-drittijiet tal-bniedem, bħalma hu x-xogħol furzat tat-tfal, speċjalment fir-rigward tal-ħsad tal-qoton,

S. billi l-kummerċ internazzjonali ġust u miftuħ jeħtieġ kompetizzjoni bl-istess kundizzjonijiet u l-fatturi ekonomiċi li jiddeterminaw il-prezzijiet tal-prodotti esportati lejn l-Unjoni m’għandhomx jiġu mfixkla minn prattiki li huma kuntrarji għall-prinċipji bażiċi tad-drittijiet tal-bniedem u d-drittijiet tat-tfal;

T. billi ħafna bejjiegħa bl-imnut tat-tessuti, inklużi wħud Ewropej, iddeċidew li mhux se jixtru aktar qoton mill-Uzbekistan u se jinnotifikaw lill-fornituri kollha tagħhom dwar dan l-impenn (39),

U. billi l-Kunsill iddikjara l-konklużjonijiet tiegħu dwar ix-xogħol tat-tfal tal-14 ta' Ġunju 2010 li huwa konxju għalkollox mir-rwol u r-responsabilitajiet tal-Unjoni fil-ġlieda biex jintemm ix-xogħol tat-tfal,

V. billi l-President tal-Kummissji Barroso ħeġġeġ lill-President Uzbek Islam Karimov biex jippermetti lill-ILO tibgħat missjoni ta' monitoraġġ fil-pajjiż biex tindirizza l-kwestjoni ta' kwalunkwe prattika li għad fadal tax-xogħol tat-tfal' (40),

W. billi l-assistenza tal-UE għall-Uzbekistan fil-qafas tal-istrateġija tal-UE mal-Asja Ċentrali sa issa tat ftit attenzjoni lir-riforma agrikola,

X. billi l-Kummissjoni qed tinsisti strettament fuq il-missjonijiet ta' monitoraġġ mill-ILO bħala l-unika entità relevanti ta' monitoraġġ fil-kuntest tal-investigazzjonijiet ta' referenzi ta' SPĠ li ġew irtirati temporanjament, filwaqt li jilqa' l-proposta tal-Kummissjoni li titneħħa din it-talba fil-kuntest tar-revżjoni tar-Regolament SPĠ,

Y. billi l-ilma huwa riżorsa importanti fis-seklu 21 u għaldaqstant il-preservazzjoni tal-ilma għandha tkun prijorità; billi l-produzzjoni tal-qoton fl-Uzbekistan ikkawżat tnaqqis gravi tal-volum tal-Baħar Aral bejn l-1990 u l-2008, minħabba standards ambjentali ħżiena u infrastruttura tas-saqi ineffiċjenti,

1. Jitlob lill-Kunsill u lill-Kummissjoni jqisu r-rakkomandazzjonijiet li ġejjin: (i) Jikkundannaw bil-qawwa t-tħaddim furzat tat-tfal fl-Uzbekistan; (ii) Jappoġġjaw bis-saħħa t-talba tal-ILO lill-Gvern tal-Uzbekistan biex jaċċetta missjoni ta' osservazzjoni tripartitika ta' livell għoli li jkollha l-libertà sħiħa tal-moviment u aċċess f'waqtu għall-postijiet u l-partijiet relevanti kollha, inkluż fl-għelieqi tal-qoton, sabiex tivvaluta l-implimentazzjoni tal-Konvenzjoni tal-ILO; (iii) Jindikaw kemm hu importanti li jkun hemm osservaturi internazzjonali biex jimmoniterjaw l-iżvilupp tas-sitwazzjoni tax-xogħol furzat fl-Uzbekistan, kif ukoll f’pajjiżi oħra fir-reġjun; (iv) Iħeġġu lill-President tal-Uzbekistan Islam Karimov iħalli missjoni ta’ monitoraġġ tal-ILO tidħol fil-pajjiż ħalli tindirizza l-kwestjoni tal-prattiki tat-tħaddim furzat tat-tfal; (v) Iħeġġu lill-Gvern tal-Uzbekistan jippermetti missjoni ta' monitoraġġ tal-ILO u jiżgura li l-prattika tat-tħaddim furzat u tat-tħaddim furzat tat-tfal hija effettivament fil-proċess li tiġi eradikata fuq livell nazzjonali, fuq livell tal-viloyat u fuq livell lokali; (vi) Ifakkru lill-awtoritajiet tal-Uzbekistan li minkejja l-fatt li l-prinċipji tad-drittijiet tal-bniedem huma inklużi fit-test tal-Kostituzzjoni tar-Repubblika tal-Uzbekistan u li l-Uzbekistan iffirmat u rratifikat il-maġġoranza tal-konvenzjonijiet tan-NU fir-rigward tad-drittijiet tal-bniedem, id-drittijiet ċivili u politiċi u d-drittijiet tat-tfal, dan is-sett formali ta’ atti legali għad irid jiġi implimentat b'mod effikaċi; (vii) Jikkontribwixxu permezz ta' djalogu dwar politiki u permezz ta' programmi ta' assistenza għal riformi orjentati lejn is-suq tas-settur agrikolu tal-Uzbekistan; joffru assistenza mill-Unjoni għat-tranżizzjoni, fl-aħħarnett, għal settur tal-biedja li jkun privatizzat u liberalizzat fl-Uzbekistan, skont l-iżviluppi li qed iseħħu fil-pajjiżi ġirien; (viii) Jiżguraw li l-ħidma biex tintemm il-prattika tat-tħaddim furzat tat-tfal fil-produzzjoni tal-qoton se tkun prijorità tal-istrateġija tal-Unjoni rigward id-drittijiet tal-bniedem fid-Delegazzjoni tal-Unjoni f'Taxkent; jinsisti li din għandha tkun riflessa fil-politika, fil-monitoraġġ, fir-rappurtar, fil-provvediment ta’ persunal u fl-assistenza finanzjarja; (ix) Li l-Kummissjoni għandha tistudja u jekk ikun xieraq tressaq quddiem il-Parlament Ewropew proposta leġiżlattiva dwar mekkaniżmu ta’ traċċabilità effikaċi għall-merkanzija li qed tiġi prodotta permezz tax-xogħol furzat tat-tfal; (x) Jappoġġaw it-talba tal-Parlament lin-negozjanti u lill-bejjiegħa bl-imnut tal-qoton biex ma jkomplux jixtru l-qoton prodott mit-tħaddim furzat tat-tfal mill-Uzbekistan u biex jinformaw lill-konsumaturi u lill-fornituri tagħhom kollha dwar dan l-impenn; (xi) Jekk il-korpi ta’ monitoraġġ tal-ILO jikkonkludu li jeżisti ksur serju u sistematiku tal-obbligi tal-Uzbekistan, il-Kummissjoni għandha tikkunsidra tagħtix bidu għal investigazzjoni dwar l-irtirar temporanju tal-SPĠ jekk jiġu ssodisfati r-rekwiżiti l-oħra kollha; u jenfasizza li meta tkun qed twettaq dan il-Kummissjoni tkun qiegħda sempliċement tinforza r-regoli eżistenti tas-SPĠ tal-Unjoni, u jenfasizza l-importanza li tintwera konsistenza fl-applikazzjoni ta' dawn ir-regoli; (xii) Ifissru fil-qosor l-importanza tar-relazzjonijiet bejn l-Unjoni u l-Uzbekistan fuq il-bażi tal-FSK u l-prinċipji demokratiċi u tad-drittijiet tal-bniedem tiegħu; itennu l-impenn tal-Unjoni li tkompli u tapprofondixxi r-relazzjonijiet bilaterali, li jinkludu l-kummerċ, kif ukoll l-oqsma kollha relatati mal-prinċipji demokratiċi, ir-rispett għad-drittijiet tal-bniedem u d-drittijiet fundamentali u l-istat tad-dritt; (xiii) Jagħtu kontribut b’mod attiv għat-titjib tas-sitwazzjoni soċjali, ekonomika u tad-drittijiet tal-bniedem tal-popolazzjoni tal-Uzbekistan billi jippromwovu approċċ minn isfel ’il fuq u billi jappoġġaw organizzazzjonijiet tas-soċjetà ċivili u l-midja ħalli jintlaħaq proċess ta’ demokratizzazzjoni sostenibbli; (xiv) Jipprovdu lill-Parlament regolarment informazzjoni sostanzjali dwar is-sitwazzjoni fl-Uzbekistan, speċjalment fir-rigward tal-eradikazzjoni tat-tħaddim furzat tat-tfal;

2. Jikkonkludi li l-Parlament se jikkunsidra biss il-kunsens jekk l-osservaturi tal-ILO, ikunu ngħataw aċċess mill-awtoritajiet Uzbeki biex iwettqu monitoraġġ mill-qrib u mingħajr xkiel u jkunu kkonfermaw li ġew implimentati riformi konkreti u taw riżultati sostanzjali b'tali mod li l-prattika tat-taħddim furzat u t-tħaddim furzat tat-tfal hija effettivament fil-proċess li tiġi eradikata fuq livell nazzjonali, fuq il-livell tal-viloyat u fuq il-livell lokali.

3. Jagħti istruzzjonijiet lill-President tiegħu jitkomplew id-diskussjonijiet mal-Kummissjoni u l-Kunsill.

4. Jagħti istruzzjonijiet lill-President tiegħu sabiex jgħaddi din ir-riżoluzzjoni lill-Kunsill u lill-Kummissjoni u lill-Parlament tal-Uzbekistan.

(1) ĠU C 282 E, 06.11.2008, p. 478.

(2) ĠU C 313 E, 20.12.2006, p. 466.

(3) ĠU C 272 E, 09.11.2006, p. 456.

(4) ĠU C 124 E, 25.05.2006, p. 422.

(5) ĠU C 175 E, 21.06.1999, p. 432.

(6) Testi adottati, P7_TA(2011)0260.

(7) Testi adottati, P7_TA(2010)0434.

(8) ĠU L 123, 17.5.1994, p. 745.

(9) ĠU L 326, 22.12.2000, p. 63.

(10) ĠU L 229, 31.8.1999, p. 3.

(11) http://www.consilium.europa.eu/uedocs/cms_data/docs/pressdata/MT/foraff/117329.pdf

(12) http://www.consilium.europa.eu/uedocs/cms_data/docs/pressdata/mt/gena/110783.pdf

(13) http://ec.europa.eu/sport/information-center/doc/timeline/european_council_12-12-2008_conclusions_mt.pdf

(14) http://www.consilium.europa.eu/uedocs/cms_data/docs/pressdata/mt/gena/110783.pdf

(15) http://www.consilium.europa.eu/uedocs/cmsUpload/103295.pdf

(16) http://www.eu2008.si/si/News_and_Documents/Council_Conclusions/April/0428_GAERC4.pdf

(17) L-Uffiċċju tal-Kummissarju Għoli għad-Drittijiet tal-Bniedem, it-Taqsira tal-Konvenzjoni: CCPR, Osservazzjonijiet konklużivi tal-Kumitat tad-Drittijiet tal-Bniedem: L-Uzbekistan. 26/04/2005. (CCPR/CO/83/UZB. (Osservazzjonijiet Konklużivi/Kummenti)), http://www.unhchr.ch/tbs/doc.nsf/(Symbol)/CCPR.CO.83.UZB.En?Opendocument

(18) United Nations, International Covenant on Civil and Political Rights, Distr. General, CCPR/C/UZB/CO/3/UZB 25 March 2010, Concluding observations of the Human Rights Committee, Uzbekistan, (Nazzjonijiet Uniti, Konvenzjoni Internazzjonali dwar id-Drittijiet Ċivili u Politiċi, Distr. Ġenerali, CCPR/C/UZB/CO/3/UZB 25 ta’ Marzu 2010, Osservazzjonijiet Konklużivi tal-Kumitat għad-Drittijiet tal-Bniedem, Uzbekistan,

www2.ohchr.org/english/bodies/hrc/docs/co/Uzbekistan98_AUV.doc)

(19) http://www.unhchr.ch/tbs/doc.nsf/%28Symbol%29/E.C.12.UZB.CO.1.En?Opendocument

(20) In-Nazzjonijiet Uniti, il-Konvenzjoni dwar l-Eliminazzjoni ta' Kull Forma ta' Diskriminazzjoni kontra n-Nisa, CEDAW/C/UZB/CO/4, Distr.: Ġenerali l-5 ta' Frar 2010, Osservazzjonijiet konklużivi tal-Kumitat dwar l-Eliminazzjoni tad-Diskriminazzjoni kontra n-Nisa, l-Uzbekistan, (http://www2.ohchr.org/english/bodies/cedaw/docs/co/CEDAW-C-UZB-CO-4.pdf)

(21) L-Uffiċċju tal-Kummissarju Għoli għad-Drittijiet tal-Bniedem, Kumitat dwar id-Drittijiet tat-Tfal, Osservazzjonijiet konklużivi: L-Uzbekistan. 02/06/2006. (CCPR/CO/2/UZB), http://www.unhchr.ch/tbs/doc.nsf/(Symbol)/CCPR.CO.83.UZB.En?Opendocument

(22) http://lib.ohchr.org/HRBodies/UPR/Documents/Session3/UZ/A_HRC_10_82_Add1_Uzbekistan_E.pdf

(23) L-Organizzazzjoni Internazzjonali tax-Xogħol, ir-Rapport tal-2010 tal-Kumitat tal-Konferenza dwar l-Applikazzjoni tal-Istandards, id-99 Sessjoni, Geneva, 2010, (http://www.ilo.org/global/standards/applying-and-promoting-international-labour-standards/conference-committee-on-the-application-of-standards/lang–en/index.htm)

(24) Il-Konferenza Internazzjonali tax-Xogħol, id-99 Sessjoni, 2010, Rapport tal-Kumitat ta' Esperti dwar l-Applikazzjoni ta' Konvenzjonijiet u Rakkomandazzjonijiet, (http://www.ilo.org/wcmsp5/groups/public/@ed_norm/@relconf/documents/meetingdocument/wcms_123424.pdf)

(25) Konferenza Internazzjonali tax-Xogħol, il-100 Sessjoni, 2011, Rapport tal-Kumitat ta’ Esperti dwar l-Applikazzjoni ta’ Konvenzjonijiet u Rakkomandazzjonijiet (ILC. 100/III/1A), (http://www.ilo.org/wcmsp5/groups/public/@ed_norm/@relconf/documents/meetingdocument/wcms_151556.pdf)

(26) http://www.ilo.org/wcmsp5/groups/public/@ed_norm/@relconf/documents/meetingdocument/wcms_123424.pdf

(27) http://www.ilo.org/wcmsp5/groups/public/@ed_norm/@relconf/documents/meetingdocument/wcms_151556.pdf

(28) Il-Kunsill tal-Unjoni Ewropea, il-konklużjonijiet tal-Kunsill dwar ix-xogħol tat-tfal, it-3023 laqgħa tal-Kunsill tal-Affararijiet Barranin, il-Lussemburgu, l-14 ta' Ġunju 2010, (http://www.consilium.europa.eu/uedocs/cms_data/docs/pressdata/EN/foraff/115180.pdf)

(29) Il-Konferenza Ġenerali tal-Organizzazzjoni Internazzjonali tax-Xogħol, il-Konvenzjoni dwar l-Età Minima għall-Ammissjoni għax-Xogħol (Nota: Data tad-dħul fis-seħħ: 19.6.1976.) Convention:C138, Geneva 26.6.1973, (http://www.ilo.org/ilolex/cgi-lex/convde.pl?C138)

(30) Il-Konferenza Ġenerali tal-Organizzazzjoni Internazzjonali tax-Xogħol, C182 Konvenzjoni dwar l-Agħar Forom tax-Xogħol tat-Tfal, 1999, Geneva 17.6.1999, (http://www.ilo.org/ilolex/cgi-lex/convde.pl?C182)

(31) ĠU L 211, 6.8.2008, p. 1.

(32) Business Social Compliance Initiative (Inizjattiva tal-Konformità Soċjali tal-Kummerċ), C.W.F Children Worldwide Fashion (Moda Dinjija tat-Tfal), Anti-Slavery International (Antiskjavitù Internazzjonali), Uzbek-German Forum for Human Rights (Forum bejn l-Uzbekistan u l-Ġermanja dwar id-Drittijiet tal-Bniedem) u Ethical Trading Initiative (Inizjattiva ta’ Kummerċ Etiku)

(33) l-ITUC-ETUC

(34) Il-Kummissjoni Ewropea, id-Direttorat-Ġenerali għar-Relazzjonijiet Esterni, id-Direttorat għall-Ewropa tal-Lvant, il-Kawkasu ta' Isfel, ir-Repubbliki tal-Asja Ċentrali, il-Programm Indikattiv DCI 2011-2013, paġna 54, (http://www.eeas.europa.eu/central_asia/docs/2010_ca_mtr_en.pdf)

(35) What has changed? (Xi nbidel?) School of Oriental and African Studies, University of London, November 2010 (L-Iskola tal-Istudji Orjentali u Afrikani, l-Università ta' Londra, Novembru 2010), (http://www.soas.ac.uk/cccac/centres-publications/file64329.pdf)

(36) 2011 ILO Report of the Committee of Experts on the Application of Conventions and Recommendations, page 429 (Rapport tal-ILO tal-2011mill-Kumitat ta' Esperti dwar l-Applikazzjoni ta' Konvenzjonijiet u Rakkomandazzjonijiet, paġna 429), (http://www.ilo.org/wcmsp5/groups/public/@ed_norm/@relconf/documents/meetingdocument/wcms_123424.pdf)

(37) Sors: Id-DĠ Kummerċ tal-Kummissjoni Ewropea

(38) http://unctad.org/infocomm/anglais/cotton/market.htm

(39) International Labor Rights Forum (Forum Internazzjonali dwar id-Drittijiet tax-Xogħol), http://www.laborrights.org/stop-child-forced-labor/cotton-campaign/company-response-to-forced-child-labor-in-uzbek-cotton)

(40) Dikjarazzjoni tal-President tal-Kummissjoni Ewropea José Manuel Barroso wara l-laqgħa tiegħu mal-President tal-Uzbekistan Islam Karimov, (http://europa.eu/rapid/pressReleasesAction.do?reference=MEMO/11/40&type=HTML)